Sekretari Kerry do të shkojë në Moskë
Sekretari i Shtetit do të udhëtojë drejt Rusisë javës tjetër për të diskutuar mbi çështjen e Sirisë
Sekretari amerikan i Shtetit, John Kerry, planifikon të vizitojë Moskën javën e ardhshme për të diskutuar mbi tërheqjen e trupave ruse nga Siria dhe arritjen e paqes në vendin e shkatërruar nga lufta. Zoti Kerry tha se do të bisedojë me Presidentin Putin dhe Ministrin e Jashtëm Lavrov për hapat që mund të ndërmerren për arritjen e një zgjidhjeje politike të konfliktit pesë vjeçar. Luftimet në Siri kanë rënë ndjeshëm pas armëpushimit të tre javëve më parë. Por, zoti Kerry paralajmëroi se paqja e qëndrueshme nuk do të jetë e mundur nëse Presidenti sirian Bashar al-Assad vazhdon të qëndrojë në pushtet. Njësitë e para ushtarake ruse që u larguan nga Siria, u pritën dje në Rusi me brohoritje. Zoti Putin njoftoi papritur të hënën se pjesa më e madhe e trupave ruse do të largohen nga Siria, pasi kanë përmbushur misionin e filluar në muajin shtator. Në bisedimet e paqes në Gjenevë të udhëhequra nga OKB-ja, opozita siriane përshëndeti tërheqjen si një mundësi drejt dhënies fund të konfliktit dhe “diktaturës e krimeve të Assadit”. I dërguari i posaçëm i OKB-së për Sirinë, Staffan de Mistura, e quajti njoftimin e zotit Putin “një zhvillim të rëndësishëm” dhe tha se shpreson të sjellë një tranzicion politik paqësor. Megjithë fillimin e tërheqjes, Rusia planifikon të mbajë rreth 1 mijë ushtarakë në bazat ajrore dhe detare në Siri. Sipas vlerësimit të SHBA-së, Moska ka patur 3 deri në 6 mijë trupa ushtarake në Siri.